РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/63-14

10. мај 2014. године

Б е о г р а д

ЗАПИСНИК

СА СЕДМЕ СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 10. МАЈА 2014. ГОДИНЕ

Седница је почела у 14,00 часова.

Седницом је председавао Зоран Бабић, председник Одбора.

Седници су присуствовали чланови Одбора:, Катарина Ракић, Александар Марковић, Олгица Батић, Милисав Петронијевић, Ђорђе Милићевић, Љубиша Стојмировић, Обрад Исаиловић, Дарко Лакетић и Драгана Баришић.

Седници су присуствовали заменици одсутних чланова Одбора: Мира Петровић, заменик Милана Кркобабића, Срђан Кружевић, заменик Петра Петровића, Биљана Хасановић Кораћ, заменик Снежане Маловић и Јелена Мијатовић, заменик Ирене Вујовић којој је престао мандат народног посланика.

Члан Одбора Верољуб Матић приступио је седници у току разматрања прве тачке дневног реда.

Седници нису присуствовали: Душица Стојковић, Милан Кркобабић, Весна Мартиновић, Снежана Маловић и Петар Петровић.

На предлог председника, Одбор је једногласно утврдио следећи

Д н е в н и р е д:

- усвајање записника са 1, 2, 3, 4. и 5. седнице Одбора -

1. Разматрање Одлуке Републичке изборне комисије 02 Број: 013-890/14 од 10. маја 2014. године, о додели мандата народних посланика ради попуне упражњених посланичких места у Народној скупштини;
2. Разно.

Пре преласка на разматрање прве тачке дневног реда Одбор је једногласно, без примедби, усвојио записнике са 1, 2, 3, 4. и 5. седнице Одбора.

**Прва тачка дневног реда**: Разматрање Одлуке Републичке изборне комисије 02 Број: 013-890/14 од 10. маја 2014. године, о додели мандата народних посланика ради попуне упражњених посланичких места у Народној скупштини

Председник Одбора упознао је чланове и заменике чланова Одбора са садржином Одлуке Републичке изборне комисије 02 Број: 013-890/14 о додели мандата народних посланика ради попуне упражњених посланичких места у Народној скупштини и уверења о избору народних посланика: Ивици Јевтићу, Весни Симић, Дејану Нектаријевићу, Владу Бабићу, Сањи Туцаковић, Горану Вукадиновићу, Драгану Тодоровићу, Мирјани Драгаш, Гроздани Банац, мр Дејану Раденковићу, Неђи Јовановићу и Дејану Чапу.

Дискусије није било.

На предлог председника, Одбор је једногласно усвојио и Народној скупштини поднео следећи

И З В Е Ш Т А Ј

Одбор је констатовао да су престанком мандата народним посланицима Небојши Стефановићу, Александру Вулину, Вањи Удовичићу, Јадранки Јоксимовић, Горану Кнежевићу, Радомиру Николићу и Ирени Вујовић, изабраних са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста), Снежани Богосављевић - Бошковић, Александру Антићу, Ивици Дачићу и Јовану Кркобабићу, изабраних са Изборне листе ИВИЦА ДАЧИЋ - „Социјалистичка партија Србије (СПС), Партија уједињених пензионера Србије (ПУПС), Јединствена Србија (ЈС)“, и Мариники Тепић, изабраној са Изборне листе БОРИС ТАДИЋ - Нова демократска странка - Зелени, ЛСВ - Ненад Чанак, Заједно за Србију, VMDK, Заједно за Војводину, Демократска левица Рома, остала упражњена посланичка места у Народној скупштини, у складу са одредбом члана 88. Закона о избору народних посланика.

Када народном посланику мандат престане пре истека времена на које је изабран, мандат се додељује кандидату са исте изборне листе са које је био изабран народни посланик, на начин утврђен у члану 92. Закона о избору народних посланика.

Одбор је, поступајући у складу са одредбама члана 199. Пословника Народне скупштине, извршио увид у Одлуку Републичке изборне комисије и уверења о избору народних посланика Ивице Јевтића, Весне Симић, Дејана Нектаријевића, Влада Бабића, Сање Туцаковић, Горана Вукадиновића и Драгана Тодоровића, изабраних са Изборне листе АЛЕКСАНДАР ВУЧИЋ - БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста), Мирјане Драгаш, Гроздане Банац, мр Дејана Раденковића и Неђа Јовановића, изабраних са Изборне листе ИВИЦА ДАЧИЋ - „Социјалистичка партија Србије (СПС), Партија уједињених пензионера Србије (ПУПС), Јединствена Србија (ЈС)“ и Дејана Чапа изабраног са Изборне листе БОРИС ТАДИЋ - Нова демократска странка - Зелени, ЛСВ - Ненад Чанак, Заједно за Србију, VMDK, Заједно за Војводину, Демократска левица Рома, и утврдио да су подаци о избору народних посланика истоветни са подацима из Одлуке Републичке изборне комисије, чиме су се стекли услови за потврђивање мандата именованим народним посланицима.

Одбор предлаже да Народна скупштина одмах по пријему овог извештаја, констатује потврђивање мандата новоизабраним народним посланицима Ивици Јевтићу, Весни Симић, Дејану Нектаријевићу, Владу Бабићу, Сањи Туцаковић, Горану Вукадиновићу, Драгану Тодоровићу, Мирјани Драгаш, Гроздани Банац, мр Дејану Раденковићу, Неђи Јовановићу и Дејану Чапу.

За известиоца Одбора на седници Народне скупштине одређен је Зоран Бабић, председник Одбора.

**Друга тачка дневног реда**: **Разно**

У оквиру ове тачке није било питања ни предлога.

\*\*\*

Седница је завршена у 14,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић Зоран Бабић